Document ID: 31990R0282

*****
ΚΑΝΟΝΙΣΜΟΣ (ΕΟΚ) αριθ. 282/90 ΤΟΥ ΣΥΜΒΟΥΛΙΟΥ
της 23ης Ιανουαρίου 1990
σχετικά με μια επείγουσα δράση παροχής ορισμένων γεωργικών προϊόντων στη Ρουμανία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 για την κοινή οργάνωση των αγορών στον τομέα των δημητριακών (1), όπως τροποποιήθηκε τελευταία από τον κανονισμό (ΕΟΚ) αριθ. 201/90 (2), και ιδίως το άρθρο 7 παράγραφοι 5 και 6,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 για την κοινή οργάνωση των αγορών στον τομέα του βοείου κρέατος (3), όπως τροποποιήθηκε τελευταία από τον κανονισμό (ΕΟΚ) αριθ. 571/89 (4), και ιδίως το άρθρο 7 παράγραφος 2,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 για την κοινή οργάνωση των αγορών στον τομέα του γάλακτος και των γαλακτοκομικών προϊόντων (5), όπως τροποποιήθηκε τελευταία από τον κανονισμό (ΕΟΚ) αριθ. 3879/89 (6), και ιδίως το άρθρο 6 παράγραφος 6 και το άρθρο 12,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 για την κοινή οργάνωση των αγορών στον τομέα των λιπαρών ουσιών (7), όπως τροποποιήθηκε τελευταία από τον κανονισμό (ΕΟΚ) αριθ. 2902/89 (8), και ιδίως το άρθρο 12 παράγραφος 3,
την πρόταση της Επιτροπής,
Εκτιμώντας:
ότι η αγορά ορισμένων γεωργικών προϊόντων βρίσκεται πάντοτε σε κατάσταση η οποία απαιτεί τη διάθεση των προϊόντων αυτών με ειδικούς όρους·
ότι ενδείκνυται να τεθούν στη διάθεση της Ρουμανίας, δωρεάν, γεωργικά προϊόντα προκειμένου να βελτιωθούν οι συνθήκες εφοδιασμού του πληθυσμού της χώρας αυτής σε τρόφιμα· ότι, για ορισμένα από τα προϊόντα αυτά, τα αναγκαία μέτρα μπορούν να ληφθούν από την ίδια την Επιτροπή, κατ' εφαρμογή των κανονιστικών διατάξεων που ισχύουν·
ότι ο καθορισμός του τρόπου εφαρμογής της παρούσας δράσης επαφίεται στην Επιτροπή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Πραγματοποιείται μια επείγουσα δράση, υπό τις κατωτέρω προϋποθέσεις, για την παροχή, υπέρ της Ρουμανίας, ορισμένων γεωργικών προϊόντων στα όρια που ορίζονται στο παράρτημα.
Άρθρο 2
Για την υλοποίηση της παρούσας δράσης:
1. Η Κοινότητα θέτει στη διάθεση της Ρουμανίας τα προϊόντα που καθίστανται διαθέσιμα συνεπεία ενός μέτρου παρεμβάσεως.
2. Η παραλαβή των προϊόντων γίνεται από τη Ρουμανία στον τόπο και υπό τις προϋποθέσεις που θα της υποδείξει η Επιτροπή.
Τα έξοδα και ο ενδεχόμενος κίνδυνος της μεταφοράς βαρύνουν την ωφελούμενη χώρα.
3. Τα προϊόντα που αποστέλλονται κατ' εφαρμογή του παρόντος κανονισμού δεν τυγχάνουν των καθορισμένων επιστροφών κατά την εξαγωγή και δεν υπόκεινται στο καθεστώς των νομισματικών εξισωτικών ποσών.
Άρθρο 3
1. Η Επιτροπή επιφορτίζεται με την εκτέλεση της παρούσας δράσης.
2. Ο τρόπος εφαρμογής του παρόντος κανονισμού ορίζεται, εφόσον υπάρχει ανάγκη, σύμφωνα με τη διαδικασία του άρθρου 26 του κανονισμού (ΕΟΚ) αριθ. 2727/75 ή, κατά περίπτωση, των αντίστοιχων άρθρων των λοιπών σχετικών κανονισμών για την κοινή οργάνωση των αγορών και ενδεχομένως, του άρθρου 13 του κανονισμού (ΕΟΚ) αριθ. 729/70 (1).
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιανουαρίου 1990.

Labels: 5
3
18
6